16.1.2023 г.
BG
Официален вестник на Европейския съюз
C 15/43
Жалба, подадена на 6 октомври 2022 г. — RS/ЕИБ (Дело T-624/22) (2023/C 15/56) Език на производството: английски Страни Жалбоподател: RS (представител: B. Maréchal, адвокат) Ответник: Европейска инвестиционна банка
Искания Жалбоподателят моли Общия съд: — Да отмени: i) решението на Европейската инвестиционна банка (наричана по-нататък „ЕИБ“), с конкретна дата, с предмет „Непреобразуване на срочен трудов договор“, с което се отхвърлят доводите на жалбоподателя за преобразуването на неговия трудов договор; ii) решението на ЕИБ, с което жалбоподателят се информира, че неговото трудово правоотношение с Европейската инвестиционна банка ще приключи на конкретна дата; и iii) решението на ЕИБ, прието на конкретна дата, с което се отхвърля искането на жалбоподателя за административен преглед, с което се оспорва: 1o) решението да не се преобразува договорът на жалбоподателя от срочен в безсрочен трудов договор с ЕИБ, и 2o) се изтъкват свързаните с това нарушения от ЕИБ на основните права на жалбоподателя (наричани по-нататък „оспорваните решения“), — при условията на евентуалност, да измени оспорваните решения, както и да — да присъди обезщетение за претърпените или бъдещите имуществени вреди на жалбоподателя в резултат от оспорваните решения да не се преобразува трудовия договор на жалбоподателя, в размер на 193 882.98 EUR, включващо загуба на възнаграждение, разлики в премиите за здравно осигуряване и загуба на семейни надбавки, както и загуба на пенсия, — да присъди обезщетение за нарушението на правата на жалбоподателя на неприкосновеност на личния живот и на защита на данните, правото му на добра администрация и правото му на ефективни правни средства за защита и на справедлив съдебен процес в размер от 20 000 EUR, — да присъди обезщетение на неимуществените вреди и болки, претърпени от жалбоподателя, в размер от 20 000 EUR, — да присъди обезщетение за разходите, направени в резултат от неправомерното поведение, действия и бездействия на ЕИБ в ущърб на жалбоподателя, временно оценени в размер от 20 000 EUR (с включен ДДС), — да осъди ответника да заплати съдебните разноски по настоящото производство, временно оценени в размер от 15 000 EUR.
Основания и основни доводи Жалбоподателят изтъква следните основания в подкрепа на жалбата. 1.
Първо основание, с което се твърди, че причините, посочени за потенциалното непреобразуване на договора, произтичат от обективно доказано нарушение на правото на поверителност, правото на неприкосновеност на личния живот и на защита на личните данни на жалбоподателя. 2.
Второ основание, с което се твърди конфликт на интереси и пристрастност при провеждане на процедурите, използвани за обосноваване на решенията за непреобразуване на трудовия договор на жалбоподателя и произтичащото от това нарушение на правото на жалбоподателя на защита. 3.
Трето основание, с което се твърди липса на сериозни мотиви и непропорционалност на оспорваните решения да не се преобразува трудовия договор на жалбоподателя с ответника и релевантни свързани с това нарушения на правата на жалбоподателя.